Il-Ħames Pitazz – Paragrafi 1571-1580 Intbaħt li, mill-istess waqt meta jiena dħalt fil-kunvent, akkużawni b'ħaġa waħda; jiġifieri, li jiena qaddisa. Imma din il-kelma dejjem ġiet użata b'disprezz. Għall-ewwel, din il-ħaġa kienet tweġġgħani ħafna, imma meta rnexxieli nissuperaha, ma tajtx kasha iżjed. Iżda, meta darba ċerta persuna (forsi Dun Sopocko) bata minħabba l-qdusija tiegħi, weġġajt ħafna li, minħabba fija, ħaddieħor kellu jħoss xi ħaġa li mhix pjaċevoli. U bdejt nilmenta mal-Mulej Ġesu', u staqsejtu għaliex kellu jkun dan, u l-Mulej weġibni, Qalbek sewda minħabba dan? Dażgur li int qaddisa. Dalwaqt Jiena stess din il-ħaġa nuriha fik, u huma għad ilissnu dik l-istess kelma, qaddisa, imma din id-darba jgħiduha bi mħabba. 1572. Qiegħed infakkrek, binti, li kull darba li inti tisma' l-arloġġ idoqq it-tielet siegħa, inti tidħol kollok kemm int fil-ħniena Tiegħi, taduraha u tigglorifikaha; sejjaħ is-setgħa bla tarf tagħha għad-dinja kollha, u l-aktar għall-imsejkna midinbin; għax f'dak il-mument il-ħniena nfetħet beraħ għal kull ruħ. F'din is-siegħa inti tista' tikseb kollox għalik innifsek u għall-oħrajn; din kienet is-siegħa tal-grazzja għad-dinja kollha – il-ħniena rebħet fuq il-ġustizzja. Binti, ipprova agħmel mill-aħjar sabiex inti tagħmel il-Via Sagra f'din is-siegħa, jekk id-dmirijiet tiegħek jippermettulek; u jekk inti ma tkunx tista' tagħmel il-Via Sagra, almenu idħol fil-kappella għal mument wieħed u adura, fis-Sagrament Imqaddes, lil Qalbi, li hi mimlija ħniena; u jekk ma tkunx tista' tmur fil-kappella, inġabar fit-talb hemm fejn tkun tinsab imqar għal waqt wieħed qasir. Jiena rrid qima għall-ħniena Tiegħi minn kull ħlejqa, imma fuq kollox mingħandek, għax lilek Jiena tajt l-għarfien l-iktar profond ta' dan il-misteru. + O Alla tiegħi, qiegħda tegħlibni x-xewqa kbira li għandi għalik illum. Xejn iktar m'hu qiegħed jimlieli qalbi. Id-dinja m'għad fiha xejn għalija. O Ġesu', b'liema qawwa inħoss dan l-eżilju, kemm hu twil għalija! O mewt, messaġġiera ta' Alla, meta sejra tħabbarli dak il-waqt tant mistenni, li permezz tiegħu jiena ser ningħaqad ma' Alla għal dejjem? O Ġesu' tiegħi, agħmel li l-aħħar jiem tat-turufnament tiegħi fuq l-art ngħaddihom nogħġob lir-rieda l-iżjed qaddisa Tiegħek. Jiena ngħaqqad it-tbatija, id-dieqa, l-istess agunija tal-mewt mal-Passjoni mqaddsa Tiegħek, u noffri ruħi għad-dinja kollha biex nikseb mingħand Alla kotra ta' ħniena għall-erwieħ, u l-iktar għall-erwieħ li jinsabu fid-djar tagħna. Jiena nittama b'fiduċja sħiħa, u nerħi ruħi għal kollox f'idejn ir-rieda qaddisa Tiegħek, li hi l-istess ħniena. Il-ħniena Tiegħek tkun kollox għalija f'din l-aħħar siegħa ta' ħajti, bħalma Inti stess wegħedtni . . . + Insellimlek, Imħabba Eterna. Ġesu' ħelu tiegħi, Inti ndenjajt tiġi tgħammar ġewwa qalbi! Insellimlek, O Alla li ndenjajt tiċċekken daqshekk, u għax tħobbni tant battalt lilek innifsek, li ħadt il-forma bla ebda siwi ta' ħobż. Insellimlek, Ġesu', fjura li qatt ma tidbiel tal-umanita'. Inti kulma għandi bżonn għal ruħi. Imħabbtek hi iktar safja mill-ġilju, u l-preżenza Tiegħek togħġobni iktar mill-fwieħa tal-ġjanċint. Il-ħbiberija Tiegħek hi iktar ħelwa u iktar fina mill-fwieħa tal-warda, u xorta waħda hi iktar qawwija mill-mewt. O Ġesu', sbuħija bla tarf, Inti tikkomunika l-aħjar ma' erwieħ safja, għax huma biss kapaċi jagħmlu atti ta' erojiżmu u sagrifiċċju. O demm ħelu ta' Ġesu' aħmar bħall-ward, agħmel li demmi jsir nobbli u biddlu f'demmek stess, u ħalli dan isir fija skont ma jogħġob lilek. Kun af, binti, li bejni u bejnek hemm abbiss bla qiegħ, abbiss li jifred il-Ħallieq mill-ħlejqa. Imma dan l-abbiss jinsab mimli bil-ħniena Tiegħi. Jiena ngħollik sa ħdejja, mhux għax għandi bżonnok, imma hija biss permezz tal-ħniena Tiegħi li Jiena nikkonċedilek il-grazzja ta' għaqda flimkien Miegħi. 1577. Għid lill-erwieħ li m'għandhomx ipoġġu ostakli għall-ħniena Tiegħi f'qalbhom stess, għax din il-ħniena tixtieq taħdem ġewwa fihom bi kbir. Il-ħniena Tiegħi taħdem ġewwa dawk il-qlub kollha li jiftħu l-bibien tagħhom Għalija. Kemm il-midneb kif ukoll il-bniedem ġust li jagħmel dak li hu moralment tajjeb għandhom bżonn tal-ħniena Tiegħi. Il-konverżjoni, kif ukoll il-perseveranza, hija grazzja tal-ħniena Tiegħi. 1578. B'mod speċjali dawk l-erwieħ li jinsabu mexjin fit-triq tal-perfezzjoni għandhom jaduraw il-ħniena Tiegħi, għax l-abbundanza ta' grazzja li Jiena nagħtihom ġejja mill-ħniena Tiegħi. Jiena nixtieq li dawn l-erwieħ jintgħarfu mill-fiduċja bla tarf fil-ħniena Tiegħi. Jiena stess nieħu ħsieb tal-qdusija ta' erwieħ bħal dawn. Jiena nipprovdilhom kulma huma jeħtieġu sabiex isiru qaddisin. Il-grazzji tal-ħniena Tiegħi tistgħu tiġbduhom għal għandkom b'mezz wieħed biss, u dik hi: il-fiduċja. Iktar ma ruħ tafda, iktar tirċievi. Erwieħ li jafdaw bla ebda limitu huma ta' faraġ kbir Għalija, għax Jiena nferra' ġo fihom it-teżori kollha tal-grazzji Tiegħi. Jiena nifraħ meta huma jitolbuni ħafna, għax hija x-xewqa Tiegħi li nagħti ħafna, ħafna. Mill-banda l-oħra, Jiena nsewwed Qalbi meta l-erwieħ jitolbu ftit, meta l-qlub tagħhom jingħalqu. + L-iktar li nbati meta niltaqa' mal-wiċċ b'ieħor. Issa nista' nifhmek, Feddej tiegħi, għaliex Inti ċanfart lill-Fariżej b'mod tant sever għall-wiċċ b'ieħor tagħhom. Inti sibtha iktar faċli tagħmilha ma' midinbin magħrufin meta huma resqu lejk niedma. Ġesu' tiegħi issa jiena nista' nara li jiena mxejt warajk fl-istadji kollha ta' ħajti: it-tfulija, iż-żgħożija, il-vokazzjoni, il-ħidma appostolika, Tabor, Ġetsemani, u issa diġa' ninsab miegħek fuq il-Kalvarju. B'rieda tajba ħallejt lili nnifsi niġi msallba, u fil-fatt diġa' ninsab minxura fuq is-salib, u nħoss biċ-ċar li s-saħħa ġejja għandi mis-Salib Tiegħek, li Inti u Inti biss il-perseveranza tiegħi. Għalkemm spiss nisma' l-leħen tat-tentazzjoni ssejjaħli, "Inżel minn fuq is-salib!" il-qawwa ta' Alla tagħtini s-saħħa. Għalkemm is-solitudni u d-dlam u t-tbatijiet ta' kull xorta jaħbtu kontra qalbi, il-qawwa misterjuża ta' Alla tweżinni u ssaħħaħni. Irrid nixrob it-tazza sal-aħħar qatra. Jiena għandi fiduċja sħiħa li l-grazzja Tiegħek, li żammitni fil-Ġnien taż-Żebbuġ, iżżommni issa wkoll li ninsab fuq il-Kalvarju.
Djarju ta' Swor Fawstina – Il-5 Pitazz (par.1571-1580)